**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | Министерство за земјоделство, шумарство и водостопанство |
| Назив на предлогот на закон: | Закон за безбедност на храната за животни |
| Одговорно лице и контакт информации: | Зоран Атанасов, директор на Агенција за храна и ветеринарствотел.: 02 2457893 факс: 0202457895 локал 147е-пошта: info@fva.gov.mkaleksandar.dilje@mzsv.gov.mk;  |
| Вид на Извештај: | [x] Нацрт[ ] Предлог  |
| Обврската за подготовка на предлогот на закон произлегува од: | [x] Годишна програма за работа на Владата на Република Северна Македонија[ ]  НПАА [ ] Заклучок на Владата на Република Северна Македонија[ ] Друго \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Поврзаност со Директивите на ЕУ: | / |
| Дали нацрт извештајот содржи информации согласно прописите кои се однесуваат на класифицираните информации: | [ ] Да[x]  Не |
| Датум на објавување на нацрт Извештајот на ЕНЕР: |  |
| Датум на доставување на нацрт Извештајот до Министерството за информатичко општество и администрација: |  |
| Датум на добивање на мислењето од Министерството за информатичко општество и администрација: | \_\_\_\_\_\_\_\_\_\_\_2019 година |
| Рок за доставување на предлогот на закон до Генералниот секретаријат | \_\_\_\_\_\_\_\_\_\_\_2019 година |

**1. Опис на состојбите во областа и дефинирање на проблемот**

1.1 Опис на состојбите

Со Законот за безбедност на храната за животни се уредуваат основните и посебните барања за храна за животни, основните принципи и одговорности на операторите со храна за животни, организационите структури за безбедност на храна за животни и официјалните контроли на храна за животни.

1.2 Причини за проблемите кои се предмет на разгледување

 Со постојниот Закон за безбедност на храната за животни (“Службен весник на Република Македонија” бр. 145/2010, 53/2011, 1/2012, 33/2015, 149/2015 и 53/2016) не е извршено соодветно транспонирање на одредбите од Регулативата (ЕК) 183/2005, Регулативата (ЕК) 767/2009 и Регулативата на Советот (ЕК) 1831/2003, особено во делот на процесите на регистрација и одобрување на операторите со храна за животни во зависност од активноста која ја вршат. Одредени членови од постојниот текст на закон се однесуваат на регулатива која е укината и истите се заменуваат со членови од. Регулативата (ЕК) 767/2009, која е транспонирана само во подзаконски акти, без притоа да се внесат одредени одредби во законот. Во новиот Закон за безбедност на храната за животни, се регулира и ставањето во промет на органското производство согласно Регулативата на Советот (ЕС) бр. 834/2007. Со Законот за безбедност на храната за животни се уредува спроведувањето на официјалните контроли согласно Регулативата (ЕУ) 2017/625. Постојниот текст на законот не ги рефлектира во целост воспоставените начела од оваа област во Европската Унија.

**2. Цели на предлог регулативата**

Цели на предлог регулативата е да се изврши соодветно транспонирање на релевантните EU Acqies во националното законодавство и понатамошно уредување на барањата во врска со процесите на регистрација или одобрување, одделни оддели кои се бришат да се заменат со одредби од релевантната регулатива, а одредени членови кои претходно се транспонирани само во подзаконски акти, да се транспонираат во новиот закон.

**3. Можни решенија (опции)**

3.1 Опис на решението „не прави ништо“

Доколку се одбере опцијата „не прави ништо“, нема да се постигне соодветен степен на хармонизирање и транспонирање на Европското законодавство во националното законодавство што е во спротивност со обврските кои произлегуваат од Спогодбата за стабилизација и асоцијација склучена меѓу Европската заедница и нејзините земји членки од една страна и Република Северна Македонија од друга страна.

Исто така, постапките за регистрација или одобрување на објектите и операторите со храна за животни нема да бидат соодветно уредени и ќе претставуваат кочница за спроведување на едно од основните стремежи на законот, односно овозможување на фер и непречена трговија, како и заштита на интересите на потрошувачите.

3.2 Опис на можните решенија (опции) за решавање на проблемот

Со новите правни норми и начела попрецизно се регулираат општите и посебните хигиенски барања за храната за животни наменета за исхрана на животни кои се одгледуваат за производство на храна за луѓе и храната за животни наменета за исхрана на животни кои не се одгледуваат за производство на храна за луѓе, основните принципи и одговорности на операторите со храна за животни, надлежните органи за безбедност на храна за животни и официјалните контроли на храната за животни, ставањето во промет и употребата на храната за животни, вклучувајќи ги и барањата за означување, пакување и рекламирање на храната за животни, како и употребата и ставањето во промет на адитиви за храна за животни, утврдување на правилата за надзор и обележување на адитивите и премиксите со цел да се обезбеди високо ниво на заштита на здравјето на луѓето, здравјето на животните и нивната благосостојба, заштита на животната средина и интересите на корисниците и потрошувачите во однос на адитивите за храна за животни, производството на медицинска храна за животни, постапките за одобрување и надзор на генетски модифицираната храна и одредбите за обележување на генетски модифицираната храна и органското производство на храната за животни. како би се спречиле и намалиле ризиците поврзани со тие производи за јавното здравје и здравјето на животните, се воведува нов пристап во вршењето на официјалните контроли со кои се засилува правната сигурност на операторите согласно барањата од Европското законодавство и прецизно се дефинира постапката за регистрирање или одобрување на објектите и операторите со храна за животни.

1. **Проценка на влијанијата на регулативата**

 Можни позитивни и негативни влијанија од секоја од опциите:

4.1 Економски влијанија

Новиот Закон за безбедност на храната за животни овозможува правна рамка за соодветно транспонирање на Европското законодавство, а со негова имплементација операторите со храна за животни подобро ќе се подготват за пристап на пазарот во Европската Унија и конкуренцијата во индустријата за храна за животни.

Новиот Закон за безбедност на храната за животни ќе ги олесни административните постапки со самото тоа што прецизно се набројува потребната документација при поднесување на барање за регистрација или одобрување од страна на операторите со животни. Трошоците за спроведување на горенаведените постапки остануваат на товар на операторите со храна за животни.

4.2 Фискални влијанија

Новиот Закон за безбедност на храната за животни нема фискални влијанија, односно не се потребни дополнителни финансиски средства за негово спроведување.

4.3 Социјални влијанија

 Со Законот за безбедност на храната за животни ќе се обезбеди подобра заштита на здравјето на луѓето и животните, правна сигурност на операторите со храна за животни при вршење на официјалните контроли и почитување на јавниот интерес на граѓаните за безбедна храна од животинско потекло преку употреба на безбедна храна за животни во исхрана на животните.

4.4 Влијанија врз животната средина

Со целосната имплементација на Законот за безбедност на храната за животни ќе се подобрат условите за заштита на животната средина.

4.5 Административни влијанија и трошоци –

 а) трошоци за спроведување

Не се потребни дополнителни трошоци за спроведување на законот. Потребните трошоци ќе се покријат од предвидениот буџет на Агенцијата за храна и ветеринарство.

б) трошоци за почитување на регулативата

Не се потребни дополнителни трошоци за почитување на регулативата.

**5. Консултации**

5.1 Засегнати страни и начин на вклучување

Побарано е мислење по нацрт текстот на предлог Закон за безбедност на храната за животни од Секретаријатот за законодавство, Министерството за земјоделство, шумарство и водостопанство, Министерството за животна средина и просторно планирање, од Министерството за финансии и од Ветеринарната комора на Република Северна Македонија.

5.2 Преглед на добиените и вградените мислења

/

5.3 Мислењата кои не биле земени предвид и зошто

/

**6. Заклучоци и препорачано решение**

6.1 Споредбен преглед на позитивните и негативните влијанија на можните

 решенија (опции)

Со Законот за безбедност на храната за животни се врши понатамошно транспонирање на EU Acquies во националното законодавство и се утврдува постапката за регистрација или одобрување и транспонирање на дел од одредбите од EU Acquies во законот, а кои претходно се транспонирани само во подзаконски акти.

6.2 Ризици во спроведувањето и примената на секое од можните решенија (опции)

Доколку не се донесе Законот за безбедност на храната за животни нема да бидат исполнети обврските за транспонирање на релевантното законодавство на ЕУ во националното законодавство и нема да има јасно утврдена постапка за регистрација или одобрување во зависност од активноста која се врши.

6.3 Препорачано решение со образложение

Се препорачува донесување на Законот за безбедност на храната за животни со цел транспонирање и подготовка за имплементација на соодветното законодавство на Европската унија во националното законодавство, како утврдување на постапката за регистрација или одобрување и транспонирање на дел од одредбите од EU Acquies во законот со цел овозможување на фер и непречена трговија, како и заштита на интересите на потрошувачите.

**7. Спроведување на препорачаното решение**

7.1 Потреба од менување на закони и подзаконска регулатива во областа или

 други сродни области

Нема потреба од менување на други закони и подзаконска регулатива.

7.2 Потребни подзаконски акти и рок за нивно донесување

Подзаконските прописи утврдени со овој закон, ќе бидат донесени во рок од дваесет и четири месеци од денот на влегувањето во сила на овој закон.

Подзаконски акти кои произлегуваат од предметниот закон се:

1. Правилник за општите и посебните барања за безбедност на храната за животни;

2. Правилник за начинот за спроведување и обезбедување на следливост на храната за животни, системите и процедурите кои треба да ги воведат операторите со храна за животни, како и начинот на означување и идентификација на храната за животните која ќе биде ставена во промет;

3. Правилник за барањата за добрите пракси за исхрана на животните во однос на напасувањето, барањата за објектите за одгледување на животни и опремата за хранење на животните, хранењето на животните во однос на складирање и дистрибуција на храна за животни, барањата за храната за животни и водата и персоналот;

4. Правилник за начинот и постапката за регистрација на објекти и операторите со храна за животни, формата и содржината на барањето, како и формата и содржината на Регистарот на регистрирани објекти и оператори со храна за животни;

5. Правилник за формата, содржината и начинот на поднесување на барање за одобрување на оператор со храна за животни и објект за производство, обработка и манипулација со храна за животни, начинот и постапката на издавање на решение за одобрување на оператор со храна за животни и објект за производство, обработка и манипулација со храна за животни, начинот на доделување и содржината на бројот на одобрувањето, како и формата и содржината на Регистарот на одобрени објекти и оператори со храна за животни;

6. Правилник за начинот и постапката за регистрација на увозници на храна за животни, како и формата и содржината на регистарот на правни лица кои вршат увоз на храна за животни;

7. Правилник за техничките барања за непожелните супстанции и другите хемиски детерминанти;

8. Листа на суровини за храна за животни чие ставање во промет или употреба во исхрана на животните е ограничено или забрането;

9. Листа за употреба на храна за животни наменета за посебни нутритивни цели во “Службен весник на Република Македонија“ и на интернет страната на Агенцијата;

10. Правилник за општите и посебните задолжителни барања за означување на суровините за храна за животни и крмните смеси, дополнителните задолжителни барања за означување на храната за животни наменета за посебни нутритивни цели, дополнителните задолжителни барања за означување на храната за домашни миленици, дополнителните задолжителни барања за означување на неусогласената храна за животни и отстапувањата во однос на горенаведените барања;

11. Правилник за општите и посебните барања за користење на нутритивните тврдења при означување и презентирање на храната за животни;

12. Каталог на суровини за храна за животни одобрен во ЕУ каде што е вклучена и листата на суровини за храна за животните;

13. Правилник за пуштање во промет на суровините за храна за животни, декларирањето и карактеристиките што треба да се дадат на придружниот документ или на пакувањето. како и одредувањето на максимална содржина на хемиски нечистотии или нивоа на ботаничка чистота или нивоа на содржина на влага или поединости со кои се заменува задолжителната декларација;

14. Правилник за поблиските услови за декларирање, како и минималните карактеристики кои треба да се означат, како и начинот на опишувањето на адитиви на храна за животни;

15. Правилник за посебните услови што во поглед на објектите, опремата, персоналот и начинот на работа треба да ги исполнат операторите за производство на медицинска храна за животни, како и начинот на производство на медицинска храна за животни;

16. Правилник за општите и посебните услови за ставање во промет на медицинска храна за животни и нејзина употреба и начинот на означување на медицинската храна за животни, како и формата и содржината на ветеринарниот рецепт за медицинска храна за животни и начинот на негово издавање;

17. Листа на непожелни супстанции во храната за животни и нивни максимални нивоа и начинот на истражување за идентификација на изворот и причините за пречекорување на максимално дозволеното ниво и критичната точка за спроведување на такви испитувања;

18. Правилник за општите и посебните услови за употреба на преработените протеини од животинско потекло и другите нуспроизводи од животинско потекло кои се користат во исхрана на животните;

19. Правилник за условите за ставање во промет на храната за животни која содржи и/или се состои од ГМО, вклучувајќи ги и количините во рифузна (растурена) состојба, како и употребата на ГМ храна за животни, и условите кои се однесуваат на следењето, означувањето на ГМ храна за животни и посебните барања за посебно означување, условите и постапката за издавање одобрение за ставање во промет ГМ храна за животни и условите за нејзин промет и употреба, како и формата, содржината и начинот на водење на Регистарот за издадени одобренија за ставање во промет на ГМ храна за животни и

20. Правилник за општите принципи за органско производство, посебните принципи за земјоделство, посебните принципи за преработка на органска храна за животни и правилата за производство на органска храна за животни, флексибилност во производството и означување на органските производи.

7.3 Органи на државната управа, државни органи и други органи надлежни за

 спроведување

Надлежен орган за спроведување на Законот за безбедност на храната за животни е Агенцијата за храна и ветеринарство и Министерството за земјоделство, шумарство и водостопанство.

7.4 Активности за обезбедување на ефикасно спроведување на предлогот на

 закон

За спроведување на законот ќе се спроведат обуки и советувања со заинтересирани страни како и други соодветни активности заради обезбедување на ефикасно имплементирање на законот.

**8. Следење и евалуација**

8.1 Начин на следење на спроведувањето

Надлежен орган за спроведување на управните и стручните работи од Законот за безбедност на храната за животни е Агенцијата за храна и ветеринарство и Министерството за земјоделство, шумарство и водостопанство.

Спроведувањето на законот и ефектите од истиот ќе се врши континуирано со остварување на средби, посети и контроли на операторите и објектите со храна за животни и другите засегнати страни, како и остварување на средби, контакти и интервјуа со засегнатите страни при увозот, ставањето во промет, производството, преработката и дистрибуцијата на храната за животни.

8.2 Евалуација на ефектите од предлогот на закон и рокови

Евалуација на ефектите ќе се врши една година по денот на влегување во сила на законот во рамките на надлежните сектори од Агенцијата за храна и ветеринарство. Евалуацијата на ефектите ќе се врши преку собирање и анализа на податоци за:

- спроведените официјални контроли и наодите од истите;

- бројот на регистрирани и одобрени оператори и објекти со храна за животни чие барање при поднесувањето во Агенцијата за храна и ветеринарство е придружено со сите релевантни документи;

- и други работи кои се предмет на уредување на овој закон.

**Изјава од државниот секретар**

**Нацрт Извештајот за проценка на влијанието на регулативата е изготвен во согласност со Методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот.**

**Датум:\_\_\_\_\_\_\_\_\_\_\_\_\_ ..................................................**

 **потпис на државен секретар**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум:\_\_\_\_\_\_\_\_\_\_\_\_ ...........................................**

 **потпис на министерот**